Prins William se hartroerende brief aan koningin ElizabethKoningin Elizabeth II vroeg in 2022. (Foto: Scott Heppell/AFP) “Ek het egter ook ŉ ouma verloor. En hoewel ek treur oor haar dood, voel ek ook ongelooflik dankbaar. Ek kon vir vyf dekades haar wyshede en leiding ontvang.” Só het prins William in ŉ hartroerende brief geskryf ter ere van koningin Elizabeth II van Brittanje wat Donderdagmiddag ná 70 jaar aan bewind oorlede is. William en sy broer, Harry, asook hul vroue, Kate Middleton en Meghan Markle, is Saterdag buitekant die Windsor-kasteel saam gesien. Dit is die eerste keer sedert Januarie 2020 dat hierdie twee koninglike egpare sy aan sy gesien is. In William se brief aan sy ouma beskryf hy haar as ’n “buitengewone leier wie se verbintenis tot die land, die ryk en die Statebond ongelooflik was”. “Haar aandeel as koningin tydens haar geskiedkundige bewind sal in die volgende paar dae geloof word,” skryf William. Met verwysing na Kate en hul kinders, prins George, prinses Charlotte en prins Louis, het William haar geëer vir die leiding en ondersteuning wat sy die afgelope 20 jaar aan Kate gebied het. “My drie kinders het vakansies saam met haar deurgebring en herinneringe geskep wat hulle vir altyd sal onthou.” In sy brief het William ook gedeel dat die verlies van die koningin steeds “surrealisties” voel. “Sy was aan my sy op my gelukkigste oomblikke, asook die hartseerste dae van my lewe. Ek het geweet hierdie dag sou kom, maar dit sal ŉ rukkie duur voordat die werklikheid van die lewe sonder Ouma insink.” Hy sluit die brief af waarin hy die koningin bedank vir die vriendelikheid wat sy vir hom en sy gesin betoon het. Hy bedank haar ook “namens sy generasie” dat sy ŉ “voorbeeld van diens en waardigheid” was. “My ouma het altyd gesê dat rou die prys is wat ons vir liefde betaal. Al die hartseer wat ons in die komende weke sal voel, sal getuig van die liefde wat ons vir ons uitsonderlike koningin gehad het. Ek sal haar nagedagtenis eer deur my pa, koning Charles, op elke manier wat ek kan te ondersteun.” Broers herenig Following the death of Queen Elizabeth II, Prince William and his wife the Princess of Wales reunited with Prince Harry and Meghan Markle, appearing outside Windsor Castle together pic.twitter.com/Lhr8eqsdvF — The National (@TheNationalNews) September 10, 2022 William, Kate, Harry en Meghan is Saterdag die eerste keer in ’n lang tyd weer saam gesien toe hulle in swart gewaad buite die Windsor-kasteel na die blomme wat vir die koningin neergelê is, gaan kyk het. Die twee pare is laas in Januarie 2020 saam gesien by die Statebonddagdiens in die Westminster-abdy. Dit was dae voordat Harry en Meghan aangekondig het dat hulle van hul koninklike titels en pligte onthef wil word. Dit was William en Kate se eerste uitstappie as die nuwe prins en prinses van Wallis, ŉ titel wat William en Harry se pa en ma eens gehad het – die nuwe koning Charles III en sy eerste vrou, prinses Diana. Die aanskoue van die twee pare saam sal waarskynlik gerugte van ŉ versoening tot gevolg hê. ontstaan. ŉ Ongenoemde koninklike bron is deur Britse media aangehaal wat gesê het dat William vir Harry en Meghan genooi het om vroeër by hom en Kate aan te sluit. Koning Charles het Vrydagaand ook in sy eerste toespraak as koning sy liefde vir prins Harry en sy vrou, Meghan, uitgespreek.